**Pályázati felhívás**

**a Magyar Agrár- és Élettudományi Egyetem**

**ÉLSPORTOLÓK EGYETEMI TANULMÁNYAIT TÁMOGATÓ ÖSZTÖNDÍJÁRA**

**A támogatás célja**

A sportolói kettős életpálya modell kialakításának támogatására ösztöndíj pályázható az alábbiakban megfogalmazott értékek megvalósítása és a Magyar Agrár- és Élettudományi Egyetem (továbbiakban MATE) hírnevének növelése érdekében végzett tevékenység esetén.

A MATE hallgatói közül élsportolónak tekintjük, csapatsportágak esetén, a nemzeti bajnokság első osztályában (pl. NB I, Extra Liga, OB I stb.) szereplő csapatok tagjait, az egyéni olimpiai és paraolimpiai sportágak esetén a felnőtt, illetve korosztályos országos bajnokságban 1-3. helyezést elért sportolókat, továbbá a válogatott sportolókat, a nem olimpiai sportágak esetén Világbajnokságon, Európa-bajnokságon 1-6. helyezett sportolókat. Cél ezen versenyzőink sportolói karrierjének, tanulmányainak, valamint a civil életre történő felkészülésének összehangolása, segítése.

**Pályázók köre**

A pályázati felhívás az Egyetem (beleértve a külhoni képzéseket is) azon aktív hallgatói jogviszonnyal rendelkező hallgatóinak, illetve az Egyetem doktori iskoláiban tanulmányokat folytató állami ösztöndíjas doktoranduszainak szól, akik a tanulmányi követelmények teljesítése mellett élsportolói sporttevékenységet végeznek, és ezzel nagymértékben hozzájárulnak a sportélet sikereihez, fejlődéséhez és az Egyetem jó hírnevének növeléséhez.

Az ösztöndíj egy tanulmányi félévre (5 hónapra) folyósított pénzbeli juttatás.

**A pályázat alap bírálati szempontjai:**

* a pályázó hallgató a pályázat beadását megelőző utolsó aktív félévben legalább 20 teljesített kredittel rendelkezik, kivételt képez ez alól, ha a hallgató olimpiai vagy világversenyre való felkészülés miatt halasztott, ill. passzivált félévet.
* első évfolyam első féléves pályázó hallgató esetében a hallgató felvételi pontszáma legalább a 285 pontot elérte,
* doktorandusz pályázó esetén aktív állami ösztöndíjas hallgató,
* a pályázó aktív, versenyengedéllyel rendelkező versenysportoló, amelyről és a pályázathoz szükséges eredményről a sportági szakszövetség írásos igazolást ad ki.

Nem pályázhat az a hallgató, aki hallgatói jogviszonyát szünetelteti:

* évhalasztásra vagy évkihagyásra engedélyt kapott, tehát passzív félévet teljesít,
* a tanulmányok folytatásától meghatározott időre eltiltották,
* a tanulmányai folytatásához szükséges aktív félévre történő bejelentkezést nem végezte el,
* a végbizonyítványt megszerezte, de a záróvizsgára bocsátás feltételeit nem teljesítette, vagy sikertelen záróvizsgát tett,
* a doktori iskolában tanulmányait szünetelteti (passzív félévet teljesít).

**Az ösztöndíj forrása**

A Hallgatói Juttatások és Térítések Szabályzat 5.1. függeléke: Élsportolók egyetemi tanulmányait támogató ösztöndíj (3) pontja alapján az ösztöndíj forrása saját bevétel, valamint pályázati forrás, külső partnerrel kötött megállapodásból származó bevétel, külső adomány, hozzájárulás lehet.

A maximális ösztöndíj keret 20 MFt/félév.

**Az ösztöndíj mértéke**

A hallgatók négy kategóriában pályázhatnak, a pályázat évében vagy az azt megelőző naptári évben elért alábbi eredmények esetén:

1. kategória: az ösztöndíj javasolt összege 100.000 Ft/hó,
	* olimpiai vagy paraolimpiai csapatsportágban, felnőtt kategóriában a nemzeti bajnokság legmagasabb osztályában szereplő csapat állandó tagja, vagy
	* egyéni olimpiai vagy paraolimpiai sportágban, olimpiai vagy paraolimpiai számban, felnőtt kategóriában, a nemzeti bajnokság legmagasabb osztályában 1-3. helyezést ért el, vagy
	* olimpiai vagy paraolimpiai sportágban, olimpiai vagy paraolimpiai számban akár felnőtt, akár korosztályos nemzeti válogatott és/vagy világversenyeken (Olimpia, Európa-bajnokság, Világbajnokság, Universiade) képviselte Magyarországot.
2. kategória: az ösztöndíj javasolt összege 80.000 Ft/hó,
* nem olimpiai sportágban, vagy olimpiai és paraolimpiai sportág nem olimpiai számában felnőtt kategóriában VB, EB 1-6. helyezést elért sportoló.
1. kategória: az ösztöndíj javasolt összege 60.000 Ft/hó,
	* olimpiai vagy paraolimpiai csapatsportág esetén, az adott sportágban a korosztálya szerinti kategóriában (pl. junior) a nemzeti bajnokság legmagasabb osztályában szereplő csapat tagja,
	* egyéni olimpiai vagy paraolimpiai sportágban, olimpiai vagy paraolimpiai számban a korosztályának megfelelő kategóriában (pl. U23, junior, ifjúsági) a nemzeti bajnokság legmagasabb osztályában egyéni 1-3. helyezést ért el,
	* olimpiai vagy paraolimpiai sportágban, olimpiai vagy paraolimpiai számban a korosztályának megfelelő kategóriában a nemzeti válogatott tagja és/vagy világversenyen (korosztályos Európa-bajnokság, Világbajnokság, EYOF) képviselte Magyarországot.
2. kategória: az ösztöndíj javasolt összege 30.000.-Ft/hó (**erre a kategóriára csak a MATE – GEAC egyesület versenysport szakosztályainak igazolt sportolói pályázhatnak**)
	* olimpiai csapatsportágban a nemzeti bajnokság alsóbb osztályaiban szereplő sportoló,
	* olimpiai egyéni sportágban felnőtt vagy korosztályos I. vagy II. osztályú minősítésű, aranyjelvényes vagy ezüstjelvényes szintet elért vagy felnőtt, illetve korosztályos országos bajnokságon elindult és az első 10 helyen végzett sportoló.

**Az ösztöndíj időtartama**

Az ösztöndíj a 2022/23-es tanév őszi félévre (5 hónap) vonatkozik.

**A pályázaton nyertes hallgatók kötelezettségei**

* Az ösztöndíjat elnyert hallgató köteles legjobb tudása szerint képviselni egyesületét és részt venni a MATE sportrendezvényein (kiemelten MEFOB), illetve – felkérés alapján – aktívan részt vállalni az Egyetem beiskolázási és PR kommunikációs programjában.
* Amennyiben az ösztöndíjat elnyert hallgató a folyósítás tanévében önhibájából nem vesz részt MEFOB versenyen, valamint más, egyetemek közötti versenyeken, illetve nem látogatja rendszeresen a felkészülési edzéseket, a következő tanévben az ösztöndíjból kizárható.
* Az ösztöndíjat elnyert hallgató, amennyiben hallgatói jogviszonyában változás áll be, hallgatói jogviszonya megváltozik vagy szünetel, illetve sporttevékenységét vagy a versenyzést az ösztöndíj folyósításának időtartama alatt megszünteti, vagy bármilyen okból szünetelteti, a változásról nyolc napon belül köteles tájékoztatni a MATE illetékes Campus Tanulmányi Osztályának vezetőjét.

**A pályázat benyújtása**

A pályázat beadásának határideje: **2022. október 11. 23:59-ig**

A pályázat elbírálásának várható időpontja: 2022. október 17.

A pályázatot elektronikus úton kell benyújtani, mellékletekkel együtt a következő email címre:

szerb.gyorgy@uni-mate.hu

A pályázati űrlap az Oktatási Igazgatóság honlapjáról letölthető (https://oig.uni-mate.hu Diákjóléti ügyek – Pályázati felhívások menüpont).

A pályázat kizárólag a határidőre benyújtott dokumentumok alapján kerül elbírálásra.

***Csatolandó dokumentumok***

* kitöltött, aláírt pályázati űrlap,
* 30 napnál nem régebbi sportegyesületi ajánlás a pályázat elnyerésére (egyesület vezetőjének aláírásával, egyesület székhelyének megjelölésével),
* a pályázatban feltüntetett 2021. és 2022. évi Országos Magyar Bajnokságokon, EB-n, VB-n, Olimpián, Paraolimpián, Universiade-n elért eredményeket és/vagy a sportoló válogatottságát bizonyító, sportági szakszövetségi igazoló dokumentumok, továbbá a 4. kategóriához a sportoló minősítését igazoló egyesületi vagy sport szövetségi igazolás, amelyek 30 napnál nem régebbiek.
* az Egyetem által felhasználható 1 db saját sportfotó, fél oldal terjedelmű bemutatkozás,
* hallgatói jogviszony-igazolás.

**A pályázat értékelése**

A pályázatot az alábbi tagokból álló bizottság értékeli és rangsorolja.

1. MATE – GEAC, szabadidősport szakosztályvezető

2. MATE – GEAC, ügyvezető elnök

3. MATE Testnevelési és Sport Intézet, igazgató

4. MATE Testnevelési és Sport Intézet, igazgatóhelyettes

5. EHÖK, sportért felelős elnökségi tag

Az Ösztöndíj adományozásáról az értékelések alapján a MATE Rektora dönt.

A MATE a személyes adatok védelméről szóló jogszabályok és saját szabályzata alapján jár el az adatkezelés során.

Kelt: Gödöllő, 2022.

 Dr. Gyuricza Csaba

 rektor

**Pályázati űrlap**

**a Magyar Agrár- és Élettudományi Egyetem**

**ÉLSPORTOLÓK EGYETEMI TANULMÁNYAIT TÁMOGATÓ ÖSZTÖNDÍJÁRA**

Név:

Neptun kód:

Campus: Szak:

A pályázó tanulmányi eredménye, teljesített kreditszáma (a pályázat benyújtását megelőző utolsó aktív félévben): …………………………………….

Első évfolyamon első féléves pályázó hallgató esetében a hallgató felvételi pontszáma:

A pályázó sportegyesülete:

Sportág/szakág:

Egyesület székhelye:

A pályázati felhívás alapján pályázati kategória (1, 2, 3) megjelölése:

A pályázó 2021 és 2022. évi Országos Magyar Bajnokság, EB, VB, Olimpia, Paraolimpia, válogatott, Universiade sporteredményei **(maximum a 3 legjobb)**:

…………………………………………………………………………………………………………………………………………..……………………………………………………………………………………………………………………………………………………………

…………………………………………………………………………………………………………………………………………..………………………………………………………………………………………………………………………………………………………………………………………………………………………………………………………………

**Kelt: ………………**, 2022. …………………

…………………………………………

Pályázó aláírása

**A dokumentumok csatolása kötelező a pályázati laphoz, a dokumentumok tekintetében hiánypótlásra a pályázat benyújtását követően nincs lehetőség.**